text: Esbjergs unge fik hovedrolle i Statsministerens åbningstale
  03 oktober 2017 kl. 10.08
  Esbjerg Gymnasium fik en helt central rolle i Statsministerens åbningstale. Et debatarrangement med skolens elever blev fremhævet i talens allerførste linjer.
  - Esbjerg Gymnasium. En blæsende dag i september.
  Sådan indledte Statsminister, Lars Løkke Ramussen sin åbningstale fra talerstolen på Christiansborg.
  For på Esbjerg Gymnasium var Statsministeren, Udenrigsministeren og Justitsministeren på besøg midt i september for at drøfte landets udfordringer med de unge samfundsfagsstuderende. En begivenhed han valgte at fremhæve, da han i dag indledte en ny politisk sæson ved Folketingets åbning. Og selv om han blev kortvarigt afbrudt af en aktivist, så fortsatte Statsministeren:
  - Vi stod i en sal propfuld af unge mennesker. Og da udenrigsministeren spurgte, hvem der drømte om at rejse ud i verden for at læse eller arbejde, så røg hænderne i vejret. En skov af hænder. Mere end halvdelen af eleverne havde den drøm. Danske unge har mod på verden. Det er godt. Og det er bedst, hvis de kommer hjem igen med nye erfaringer og mod på livet. Vi har brug for dem, sagde Lars Løkke Rasmussen i sin åbningstale.
   
  Hele regeringen var samlet i Esbjerg til regeringsseminar 11. – 12. september i år.
  
  
  